b'\n_START_ARTICLE_\nIlinniusiorfik\n_START_PARAGRAPH_\nIlinniusiorfik er navnet p\xc3\xa5 Gr\xc3\xb8nlands Hjemmestyres skolebogsforlag, hvis form\xc3\xa5l er at udgive undervisningsmidler til folkeskolen i Gr\xc3\xb8nland._NEWLINE_F\xc3\xb8r Hjemmestyrets indf\xc3\xb8relse i 1979 blev produktion af undervisningsmaterialer til det gr\xc3\xb8nlandske skolev\xc3\xa6sen varetaget af det danske Ministeriet for Gr\xc3\xb8nland. Indtil 1990 var UVM-produktionen en funktion i Landscentralen for Undervisningsmidler med det gr\xc3\xb8nlanske navn Pilersuiffik._NEWLINE_Fra 1990 til 2002 har Ilinniusiorfik v\xc3\xa6ret udl\xc3\xa5nt til forlaget Atuakkiorfik A/S under navnet Atuakkiorfik Ilinniusiorfik. I den periode har Atuakkiorfik A/S formelt st\xc3\xa5et som udgiver af gr\xc3\xb8nlandske skoleb\xc3\xb8ger efter en overenskomst med Inerisaavik/Pilersuiffik. Alle produktionsomkostninger afholdes over en finanslovsbevilling, s\xc3\xa5 forlaget er et ikke-kommercielt foretagende.'